b'\n_START_ARTICLE_\nCleptocr\xc3\xa0cia\n_START_PARAGRAPH_\nCleptocr\xc3\xa0cia (del grec. clepto: furtar; i cracia: for\xc3\xa7a = domini dels lladres) \xc3\xa9s l\'establiment i desenvolupament del poder basat en el robatori de capital, a trav\xc3\xa9s de la institucionalitzaci\xc3\xb3 de la corrupci\xc3\xb3 i els seus derivats, com ara el nepotisme, el clientelisme pol\xc3\xadtic o el peculat, de manera que aquestes accions delictives queden impunes, a causa del fet que tots els sectors del poder estan corromputs, des de la just\xc3\xadcia, funcionaris de la llei i tot el sistema pol\xc3\xadtic i econ\xc3\xb2mic._NEWLINE_\xc3\x89s un terme de creaci\xc3\xb3 recent, i se sol emprar despectivament per dir que un govern \xc3\xa9s corrupte i lladre.\n_START_SECTION_\nCaracter\xc3\xadstiques\n_START_PARAGRAPH_\nEn una cleptocr\xc3\xa0cia els mecanismes del govern d\'un estat es dediquen quasi en la seua totalitat a gravar els recursos i la poblaci\xc3\xb3 del pa\xc3\xads (mitjan\xc3\xa7ant impostos, desviaments de fons, etc.), els dirigents del sistema, aglutinen grans fortunes personals, especialment el president o el major c\xc3\xa0rrec de cap d\'estat, junt amb les figures m\xc3\xa9s pr\xc3\xb2ximes com ara els ministres i assessors personals. En la cleptocr\xc3\xa0cia el diners s\xc3\xb3n blanquejats o es desvien a comptes bancaris secrets, en general a paradisos fiscals, com a ocultaci\xc3\xb3 del robatori._NEWLINE_La cleptocr\xc3\xa0cia t\xc3\xa9 lloc generalment en dictadures o en certes formes de governs autocr\xc3\xa0tics, ja que en la democr\xc3\xa0cia resulta m\xc3\xa9s dif\xc3\xadcil encobrir-la, tot i que hi ha hagut casos de governs amb aparen\xc3\xa7a democr\xc3\xa0tica que han estat considerats clept\xc3\xb2crates. Les economies dels r\xc3\xa8gims cleptocr\xc3\xa0tics tenen tend\xc3\xa8ncia a decaure constantment, ja que la corrupci\xc3\xb3 significa que l\'economia est\xc3\xa0 subordinada als interessos dels clept\xc3\xb2crates. A m\xc3\xa9s, les economies basades en l\'extracci\xc3\xb3 de mat\xc3\xa8ries primeres (per exemple, els minerals i el petroli) poden ser particularment propenses a ser clept\xc3\xb2crates._NEWLINE_Hist\xc3\xb2ricament, l\'ambient sociopol\xc3\xadtic associat al sistema colonial \xe2\x80\x93la denominaci\xc3\xb3 de pa\xc3\xafsos colonitzats, les economies dels quals s\xc3\xb3n molt vulnerables a la depend\xc3\xa8ncia d\'un nombre redu\xc3\xaft de mat\xc3\xa8ries primeres\xe2\x80\x93 ha estat particularment procliu a la creaci\xc3\xb3 de les darreres cleptocr\xc3\xa0cies, amb \xc3\x80frica i Am\xc3\xa8rica Llatina com a les regions m\xc3\xa9s propenses._NEWLINE_Alguns analistes utilitzen el teme "cleptocr\xc3\xa0cia" per desacreditar els processos pol\xc3\xadtics que permeten que les grans corporacions siguien influents en la pol\xc3\xadtica. Ralph Nader va qualificar els Estats Units com a una cleptocr\xc3\xa0cia, en aquest sentit de la paraula, durant la campanya presidencial de l\'any 2000 d\'aquest pa\xc3\xads. De totes maneres, un terme m\xc3\xa9s exacte per a aquesta influ\xc3\xa8ncia sobre un estat \xc3\xa9s la plutocr\xc3\xa0cia.'